Ehdotus neuvoston asetukseksi (EY) yleisistä säännöistä yhteisön vähävaraisimmille henkilöille jaettavaksi tarkoitettujen elintarvikkeiden luovuttamisesta interventiovarastoista tietyille järjestöille annetun asetuksen (ETY) N:o 3730/87 muuttamisesta



Virallinen lehti nro C 260 , 05/10/1995 s. 0018



Ehdotus neuvoston asetukseksi (EY) yleisistä säännöistä yhteisön vähävaraisimmille henkilöille jaettavaksi tarkoitettujen elintarvikkeiden luovuttamisesta interventiovarastoista tietyille järjestöille annetun asetuksen (ETY) N:o 3730/87 muuttamisesta (95/C 260/08) KOM(95) 371 lopull. - 95/0198(CNS) (Komission esittämä 24 päivänä heinäkuuta 1995) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että neuvoston asetuksella (ETY) N:o 3730/87 (1) käyttöön otettu järjestelmä elintarvikkeiden toimittamiseksi yhteisön vähävaraisimmille henkilöille perustuu interventioelinten tiettyjen yhteisten markkinajärjestelyjen mukaisesti toteuttamien ostotoimenpiteiden seurauksena käytettävissä oleviin julkisiin varastoihin; on osoittautunut, että elintarvikkeiden toimituksia koskevan vuotuisen suunnitelman täytäntöönpano saattaa vaikeutua sen vuoksi, ettei tiettyjä perustuotteita ole vuoden mittaan tilapäisesti saatavissa interventiovarastoista; kyseistä vaaraa ovat omiaan lisäämään toimenpiteet, joita on toteutettu markkinoiden hallinnan parantamiseksi ja tuotannon mukauttamiseksi entistä paremmin tarpeisiin; näissä olosuhteissa vaikuttaa aiheelliselta väliaikaisena toimenpiteenä ja toimituksia koskevien ohjelmien toteutuksen vaarantumisen välttämiseksi säätää mahdollisuudesta hankkia kyseiset tuotteet yhteisön markkinoilta kuitenkin sellaisin edellytyksin, ettei tuotteiden interventiovarastoista luovuttamista koskevaa periaatetta saateta kyseenalaiseksi, järjestelmän moitteettoman hallinnan varmistamiseksi on niin ikään aiheellista säätää kyseisen kaltaisesta yhteisön markkinoilta hankkimisen mahdollisuudesta siinä tapauksessa, että ottaen huomioon julkisten varastojen maantieteellisen sijainnin yhteisössä toimituksia koskevan vuotuisen suunnitelman täytäntöönpano edellyttäisi interventiotuotteiden siirtelemistä pieninä määrinä jäsenvaltiosta toiseen, ja olisi säädettävä tämän asetuksen säännösten soveltamisesta heti toimituksia koskevan vuotuisen suunnitelman täytäntöönpanokauden alusta alkaen, ON ANTANUT TÄMÄN ASETUKSEN: 1 artikla Lisätään asetuksen (ETY) N:o 3730/87 1 artiklaan kaksi kohtaa seuraavasti: "Jos jotain tuotetta ei ole tilapäisesti saatavissa yhteisön interventiovarastoista edellisessä kohdassa tarkoitetun vuotuisen suunnitelman täytäntöönpanokauden aikana tai sen saatavuus ei ole riittävä mahdollistamaan kyseisen suunnitelman toteuttamisen yhdessä tai useammassa jäsenvaltiossa, kyseinen tuote voidaan hankkia yhteisön markkinoilta. Yhteisön markkinoilta hankkimiseen voidaan myös turvautua, jos suunnitelman toteuttaminen edellyttäisi muussa jäsenvaltiossa kuin siinä, jossa tuotetta tarvitaan, interventiossa olevien tuotteiden yhteisön sisäistä siirtämistä pieninä määrinä. Yhteisön markkinoilta hankkimisen edellytykset vahvistetaan 6 artiklassa säädettyä menettelyä noudattaen." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä lokakuuta 1995. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 352, 15.12.1987, s. 1